સુરતના પાંડેસરા વિસ્તારમાં 11 વર્ષની બાળકી પર બળાત્કાર અને હત્યાની ઘટનાના 11 દિવસ પછી પણ આ બાળકી કોણ છે તે શોધવામાં પોલીસને સફળતા મળી નથી. છતાં પ્રયાસો જારી છે. સુરત પોલીસ કમિશનરે તપાસ ક્રાઇમ બ્રાન્ચને સોંપી છે. ડીજી કચેપીએ સોમવારે અમદાવાદ ક્રાઇમ બ્રાન્ચના બે પીઆઇને પણ વધુ તપાસ માટે સુરત મોકલ્યા છે. બાળકીની હત્યાની ઘટનામાં કોઇ નજીકની વ્યકિતની સંડોવણી હોવાની પોલીસને શંકા છે. બાળકીના મૃતદેહને હજુ કોલ્ડ સ્ટોરેજમાં રખાયો છે. દેશભરના મિસિંગ બાળકોની યાદી તપાસવામાં બે ત્રણ તસ્વીરો હત્યા કરાયેલી બાળકીના ચહેરાને મળતી આવતી હોય તેવું પોલીસને લાગ્યુ છે. એ બાળકીના પરિવારને ઓળખ માટે પોલીસે સુરત બોલાવાયા હોવાનું પણ જાણવા મળ્યું છે.